*VERSENYKIÍRÁS*
***XXI. HAJNAL IMRE
MATEMATIKA TESZTVERSENY
2017***

 A **Bolyai János Matematikai Társulat Békés Megyei Tagozata** a GYSZC Harruckern János Szakképző Iskolája és Kollégiuma, a Békéscsabai Andrássy Gyula Gimnázium és Kollégium, a MTA SZAB Békés Megyei Testülete Matematika Tudományos Műhelye támogatásával ebben az évben is megszervezi a **XXI. Hajnal Imre Matematika Tesztverseny**t.

 *Résztvevők:* A versenyen a középiskolák nappali tagozatára járó diákok vehetnek részt.

 *Időpont és helyszín:* A verseny **2017. április 8**-án (szombat) **9. 15 - 10. 45-ig** lesz Gyulán, a GYSZC Harruckern János Szakképző Iskolája és Kollégiumában (Szent István út 38.). A teljes program **8. 30**–kor megnyitóval kezdődik, és **14.30**-kor eredményhirdetéssel ér véget. A feladatok megoldása alatt és után előadások lesznek a kísérőknek, az érdeklődő vendégeknek és a diákoknak. A meghívott előadók között szerepel: *dr. Németh József* c. egyetemi tanár, *dr. Hajnal Péter* egyetemi docens, *dr. Kosztolányi József* egyetemi docens, *dr. Szilassi Lajos* főiskolai docens, *Pálinkás István* szoftvermérnök. A részletes, végleges programról értesülhetnek a [www.bolyaibekes.hu](http://www.bolyaibekes.hu) honlapon, de minden iskola külön meghívót is kap.

 *A nevezés feltétele, módja, határideje:* A versenyen minden középiskola tetszőleges számú versenyzőt indíthat. Nevezni **csak elektronikusan** lehet a [www.bolyaibekes.hu](http://www.bolyaibekes.hu) honlapon a Hajnal Imre Matematika Tesztverseny menüpont alatt **2017. április 1**-jéig. A nevezés részleteit ott pontosan megtalálják.

 A versenynek ettől az évtől kezdve **nincs nevezési díja**. Ebéd a jelentkezéssel együtt külön kérhető **900 Ft**-os áron. A az igényelt ebéd árát a **Szülők-Öregdiákok Alapítványa** **OTP**-nél vezetett, **11733003-20062967-00000000** számú számlájára kérjük befizetni a jelentkezéssel egyidőben! Kérjük, a megjegyzés rovatba írják be a következőket: **HIMT**, a versenyző **iskolája neve**, a **nevezett tanulók száma**, **rendelt ebédek száma**, **számlázási cím**! A befizetésekről számlát küldünk.

 *A verseny lebonyolítása:* A diákok három kategóriában versenyeznek. **I. kategóriába** tartoznak a hagyományos 9-10. valamint a nyelvi előkészítős 9-11. évfolyamos tanulók. **II. kategóriába** tartoznak a hagyományos 11-12. valamint a nyelvi előkészítős 12-13. évfolyamos tanulók. **III. kategóriába** tartoznak a szakiskolákban tanuló diákok évfolyamtól függetlenül. A kategóriánként különböző feladatlapon 90 perc alatt kell 25 feladatot megoldani. A feladatokra adott 5 lehetséges válasz (A, B, C, D, E) közül kell kiválasztani a pontosan egy helyeset. Jó válaszért 5 pont, hibásért 0 pont jár. Ha a tanuló a kérdésre nem válaszol, 2 pontot kap. Eredményt a verseny után kb. 3 órával hirdetünk a fentebb jelzett kategóriákban külön-külön. Ha azonos a pontszám, akkor a több helyes válasz, ezek egyenlősége esetén a prioritás szám a döntő. Ha ez is megegyezik, holtversenyt hirdetünk.

 A versenyen számológép, író- és rajzeszköz (toll, ceruza, vonalzó, körző) használható, függvénytábla és más könyvek nem.

További információk megtalálhatók a [www.bolyaibekes.hu](http://www.bolyaibekes.hu) honlapon, illetve kérhetők a marczisgy@t-online.hu e-mail címen.

Várjuk a tanulók jelentkezését!

Gyula, 2017. február 4.